《寿司马三原王公七十》
明代·史鉴

司马今元老，升朝立要津。力能扶社稷，功足庇民人。

扬历更中扶，驱驰为拊循。召公分主陜，晋盗去奔秦。

直道昭星日，危言耸缙绅。格君由正已，忧国拟忘身。

阍寺威应戢，闾阎气颇伸。才猷诚间出，寿考夐殊伦。

从欲无踰矩，行年比斲轮。洛城谋会甲，嵩岳咏生申。

瑞应衔图凤，文徵系绂麟。封章求退切，优诏勉留频。

恭默思良弼，经纶仗荩臣。旧都根本地，诸将辑和辰。

选部申三命，官庖送八珍。进阶崇礼秩，强食辅精神。

眷顾方隆重，咨询合对陈。衮衣宁废补，台鼎且须亲。

燮理阴阳顺，甄陶造化仁。微躯如健在，愿与物同春。

作者简介：史鉴（1434—1496），字明古，号西村，别署西村逸史。南直隶苏州府吴县（今属江苏）人。生于明宣宗宣德九年，卒于明孝宗弘治九年，年六十三岁。书无不读，尤熟于史。一生淡于名利和官宦，友人引荐他入朝，他多次婉言推辞，一直隐居不仕，隐留心经世之务。每有客人到访，则陈列三代秦汉器物及唐宋以来古籍、书画名品，互相鉴赏和题签。其收藏处所名有“日鉴堂”。正德间，吴中高士首推沈周，史鉴次之，所作《晴雨霁三游西湖》，为游记文学经典，有《西村集》八卷，见《四库总目》。